26/3/2021

**Στις πρώτες θέσεις μεταξύ των χωρών της ΕΕ η Κύπρος στην στήριξη εργαζομένων και αυτοεργοδοτουμένων**

*Έκθεση Ευρωπαϊκής Επιτροπής επιβεβαιώνει την επιτυχία των Ειδικών Σχεδίων της Κυβέρνησης όσον αφορά την προστασία των θέσεων εργασίας και των εισοδημάτων*

Σύμφωνα με έκθεση της Ευρωπαϊκής Επιτροπής, η Κύπρος, αξιοποιώντας το εργαλείο SURE, κατατάσσεται στις πρώτες θέσεις ανάμεσα στα κράτη-μέλη της Ευρωπαϊκής Ένωσης στη στήριξη των εργαζομένων και αυτοεργοδοτουμένων.

Με την χρηματοδοτική στήριξη ύψους €479 εκατομμυρίων από το SURE και αξιοποιώντας πλήρως όλα τα εργαλεία της E.Ε. σε συνεργασία με το Υπουργείο Εργασίας, Πρόνοιας και Κοινωνικών Ασφαλίσεων και το Υπουργείο Οικονομικών, εγκρίθηκαν και τα οκτώ ειδικά σχέδια της Κυβέρνησης για στήριξη της απασχόλησης και των εισοδημάτων των εργαζομένων και των αυτοτελώς εργαζομένων. Μέσω των ειδικών σχεδίων που υλοποιεί από τον Μάρτιο του 2020 το Υπουργείο Εργασίας, Πρόνοιας και Κοινωνικών Ασφαλίσεων, έχουν μετριαστεί οι επιπτώσεις της πανδημίας και έχουν διατηρηθεί σε μεγάλο βαθμό οι θέσεις εργασίας.